

Ένα μακάβριο εύρημα, κομμένα γυναικεία γεννητικά όργανα, εντόπισε διερχόμενος πολίτης μέσα σε μία μαύρη σακούλα, δίπλα σε κάδο απορριμμάτων, στην οδό Ιουλιανού, κοντά στον Σταθμό Λαρίσης.



Αμέσως ειδοποίησε την αστυνομία, η οποία έσπευσε στο σημείο και διαπίστωσε ότι στη σακούλα υπήρχαν 21 γυναικεία όργανα, μέσα σε φορμόλη.

Το Αστυνομικό Τμήμα Ομονοίας που επιλήφθηκε της υπόθεσης έστειλε το μακάβριο εύρημα στην Ιατροδικαστική Υπηρεσία.



Σύμφωνα με αστυνομικές πηγές, το πιθανότερο ενδεχόμενο είναι να πρόκειται για όργανα που αφαιρέθηκαν κατά τη διάρκεια ιατρικών επεμβάσεων, χωρίς, βέβαια, να αποκλείεται τίποτα μέχρι αυτή την ώρα.

Η αστυνομία διενεργεί προανάκριση για την υπόθεση.Τα ευρήματα στάλθηκαν και στην Ιατροδικαστική Υπηρεσία Αθηνών ενώ σύμφωνα με πληροφορίες που αναφέρει το ΒΗΜΑ υπήρξε ενδιαφέρον και από τις Εγκληματολογικές Υπηρεσίες της ΕΛ.ΑΣ.

Και αυτό προκειμένου να ανακαλυφθεί από εξετάσεις DNA, αποτυπωμάτων κ.λπ. - στα ίδια τα ανθρώπινα όργανα αλλά και στις σακούλες μέσα στις οποίες βρέθηκαν - ποια είναι η προέλευσή τους και ποιος μπορεί να τα πέταξε στον κάδο των απορριμμάτων.

Γιατροί με τους οποίους επικοινώνησε «Το Βήμα» εξέφρασαν την έκπληξή τους για τη συγκεκριμένη πράξη αλλά και τον εντυπωσιακά μεγάλο αριθμό των αποκομμένων οργάνων που πετάχτηκαν στα σκουπίδια. Σύμφωνα με την αρχική πιθανολόγησή τους ίσως προέρχονται από κάποιο παθολογοανατομικό εργαστήριο στο οποίο παραδίδονταν για εξετάσεις αλλά και φύλαξη όργανα από χειρουργικές επεμβάσεις.

Σύμφωνα με αυτή την εκδοχή «οι υπεύθυνοι αυτού του εργαστηρίου αντί να ακολουθήσουν τις νόμιμες, πιστοποιημένες διαδικασίες παράδοσης των ανθρωπίνων οργάνων για υγειονομική ταφή η αποτέφρωση προτίμησαν για λόγους... οικονομικούς να τα πετάξουν στα σκουπίδια». Ωστόσο ερευνάται το ενδεχόμενο τα όργανα αυτά να προέρχονται από κάποιο ιδιωτικό ιατρείο που προχωρούσε - άγνωστο υπό ποιες συνθήκες - σε τέτοιου είδους χειρουργικές επεμβάσεις και να μην ακολουθούσε τις νόμιμες διαδικασίες.